b"\n_START_ARTICLE_\nNoah Welch\n_START_SECTION_\nSeuraura\n_START_PARAGRAPH_\nWelch k\xc3\xa4vi lukion St. Sebastian's Schoolissa. Pittsburgh Penguins varasi h\xc3\xa4net toisella kierroksella 54. pelaajana NHL:n varaustilaisuudessa 2001. T\xc3\xa4m\xc3\xa4n j\xc3\xa4lkeen Welch k\xc3\xa4vi vuodet 2001\xe2\x80\x932005 Harvardin yliopistoa. H\xc3\xa4n voitti ECAC:n mestaruuden vuosina 2002 ja 2004. Welch valittiin ensimm\xc3\xa4isen yliopistokautensa 2001\xe2\x80\x932002 p\xc3\xa4\xc3\xa4tteeksi tulokkaiden t\xc3\xa4hdist\xc3\xb6kent\xc3\xa4lliseen sek\xc3\xa4 ECAC:n toiseen t\xc3\xa4hdist\xc3\xb6kent\xc3\xa4lliseen, kuten my\xc3\xb6s vuonna 2003. Viimeisell\xc3\xa4 yliopistokaudellaan 2004\xe2\x80\x932005 h\xc3\xa4n toimi Harvardin kapteenina ja valittiin kauden p\xc3\xa4\xc3\xa4tteeksi ECAC:n ensimm\xc3\xa4iseen t\xc3\xa4hdist\xc3\xb6kent\xc3\xa4lliseen._NEWLINE_Kaudeksi 2005\xe2\x80\x932006 Welch siirtyi h\xc3\xa4net varanneen Pittsburgh Penguinsin organisaatioon. H\xc3\xa4n pelasi kauden suurimmaksi osaksi Wilkes-Barre/Scranton Penguinsissa, AHL:ss\xc3\xa4, jonka eniten maaleja sek\xc3\xa4 pisteit\xc3\xa4 Chris Kelleherin kanssa tehnyt puolustaja Welch oli tehoilla 9+20=29. H\xc3\xa4n pelasi kauden aikana my\xc3\xb6s AHL:n t\xc3\xa4hdist\xc3\xb6ottelussa. NHL:n puolella Welch pelasi viisi ottelua tehoin 1+3=4. H\xc3\xa4n teki NHL-debyyttins\xc3\xa4 24. maaliskuuta 2006 New York Islandersia vastaan. Welch sai ottelussa j\xc3\xa4\xc3\xa4aikaa 13.45 minuuttia ja ker\xc3\xa4si siin\xc3\xa4 my\xc3\xb6s yhden sy\xc3\xb6tt\xc3\xb6pisteen. Seuraavassa ottelussa 27. maaliskuuta 2006 Montr\xc3\xa9al Canadiensia vastaan h\xc3\xa4n teki oman maalin, mutta Welch onnistui my\xc3\xb6s itse tekem\xc3\xa4\xc3\xa4n NHL-uransa avausmaalin kolmannessa er\xc3\xa4ss\xc3\xa4. H\xc3\xa4n sai ottelussa my\xc3\xb6s yhden sy\xc3\xb6tt\xc3\xb6pisteen ja ker\xc3\xa4si lopulta omasta maalistaan huolimatta teholukeman +2._NEWLINE_Kaudella 2006\xe2\x80\x932007 Welch pelasi Penguinsissa 22 NHL-ottelua tehoin 1+1=2. Helmikuussa 2007 h\xc3\xa4net kaupattiin Florida Panthersiin vaihdossa Gary Robertsiin. My\xc3\xb6s loppukausi Panthersin organisaatiossa kului l\xc3\xa4hinn\xc3\xa4 farmin puolella ja pelej\xc3\xa4 NHL:ss\xc3\xa4 kertyi kaksi, joissa syntyi yksi maali. Welch aloitti kauden 2007\xe2\x80\x932008 joukkueen NHL-kokoonpanossa, mutta se j\xc3\xa4i vain nelj\xc3\xa4n ottelun mittaiseksi, kun h\xc3\xa4n loukkasi olkap\xc3\xa4\xc3\xa4ns\xc3\xa4 16. lokakuuta 2007 vieraissa Montr\xc3\xa9al Canadiensia vastaan. Kaudella 2008\xe2\x80\x932009 Welch pelasi Panthersissa 23 NHL-ottelua tehoin 1+1=2, kunnes h\xc3\xa4net ja kes\xc3\xa4n 2009 kolmannen kierroksen varausvuoro kaupattiin maaliskuussa 2009 Tampa Bay Lightningiin vaihdossa Steve Emingeriin. Welch pelasi loppukauden Lightningissa ilman farmikomennuksia ja esiintyi 17 runkosarjaottelussa j\xc3\xa4\xc3\xa4den ilman tehopisteit\xc3\xa4._NEWLINE_Hein\xc3\xa4kuussa 2009 Welch teki vapaana agenttina yksivuotisen sopimuksen Atlanta Thrashersin kanssa. H\xc3\xa4n pelasi kuitenkin koko kauden 2009\xe2\x80\x932010 farmijoukkue Chicago Wolvesissa, jossa runkosarja j\xc3\xa4i vain 37 ottelun mittaiseksi polvivamman takia. Welch teki kes\xc3\xa4kuussa 2010 vuoden mittaisen jatkosopimuksen Thrashersin kanssa, mutta my\xc3\xb6s kausi 2010\xe2\x80\x932011 kului p\xc3\xa4\xc3\xa4osin Wolvesissa. H\xc3\xa4n pelasi kauden aikana kaksi NHL-ottelua._NEWLINE_Welch siirtyi kaudeksi 2011\xe2\x80\x932012 yksivuotisella sopimuksella Elitserien-joukkue HV71:een. H\xc3\xa4n sijoittui 85 minuutillaan j\xc3\xa4\xc3\xa4hyp\xc3\xb6rssiss\xc3\xa4 kuudenneksi. Kaudeksi 2012\xe2\x80\x932013 Welch siirtyi vuoden mittaisella sopimuksella V\xc3\xa4xj\xc3\xb6 Lakers HC:hen. H\xc3\xa4n nousi joukkueen varakapteeniksi ja oli V\xc3\xa4xj\xc3\xb6n tehokkain puolustaja tehoilla 8+9=17. Tammikuussa 2013 Welch teki kaksivuotisen jatkosopimuksen joukkueen kanssa._NEWLINE_Kaudella 2014\xe2\x80\x932015 Welch sijoittui tehoilla 5+23=28 SHL:n puolustajien pistep\xc3\xb6rssiss\xc3\xa4 kahdeksanneksi. H\xc3\xa4n voitti my\xc3\xb6s liigan j\xc3\xa4\xc3\xa4hyp\xc3\xb6rssin 100 minuutillaan, kuten my\xc3\xb6s kev\xc3\xa4\xc3\xa4n 2015 pudotuspeleiss\xc3\xa4 53 minuutillaan. Welch voitti kauden p\xc3\xa4\xc3\xa4tteeksi Ruotsin-mestaruuden ja h\xc3\xa4net palkittiin pudotuspelien arvokkaimpana pelaajana Stefan Liv Memorial Trophylla. Kaudeksi 2015\xe2\x80\x932016 Welch siirtyi kaksivuotisella sopimuksella MODO Hockeyn riveihin. H\xc3\xa4net nimettiin joukkueen kapteeniksi. Welch oli MODO:n tehokkain puolustaja tehoilla 3+13=16. Heikon kauden pelanneesta joukkueesta kukaan yli puolet runkosarjasta pelanneista ei ylt\xc3\xa4nyt tehotilastossa plussalle, joten Welchin teholukema -1 riitti MODO:n sis\xc3\xa4isen tehotilaston Victor Olofssonin kanssa jaettuun k\xc3\xa4rkisijaan. H\xc3\xa4nell\xc3\xa4 oli my\xc3\xb6s koko SHL:n suurin keskim\xc3\xa4\xc3\xa4r\xc3\xa4inen j\xc3\xa4\xc3\xa4aikaa (24.52). MODO putosi kauden p\xc3\xa4\xc3\xa4tteeksi HockeyAllsvenskaniin._NEWLINE_Welch ei jatkanut MODO:ssa en\xc3\xa4\xc3\xa4 toista sopimuskauttaan Allsvenskanissa, vaan h\xc3\xa4n siirtyi kaudeksi 2016\xe2\x80\x932017 vuoden mittaisella sopimuksella Malm\xc3\xb6 Redhawksin riveihin. Syyskuussa 2017 Welch palasi loppukauden 2017\xe2\x80\x932018 kattavalla sopimuksella V\xc3\xa4xj\xc3\xb6 Lakers HC:hen.\n_START_SECTION_\nMaajoukkueura\n_START_PARAGRAPH_\nWelch edusti Yhdysvaltoja Pyeongchangin olympiakisoissa 2018, jolloin h\xc3\xa4n toimi joukkueen varakapteenina. Welch pelasi my\xc3\xb6s Deutschland Cupissa vuonna 2017. _NEWLINE_Welch edusti Yhdysvaltoja my\xc3\xb6s alle 20-vuotiaiden MM-kilpailuissa vuonna 2002, mutta h\xc3\xa4n ei saanut kuitenkaan yht\xc3\xa4\xc3\xa4n ottelua turnauksessa tililleen.\n_START_SECTION_\nMuuta\n_START_PARAGRAPH_\nWelchilla on vaimo Alissa, jonka kanssa h\xc3\xa4n meni naimisiin kes\xc3\xa4ll\xc3\xa4 2011. Parilla on kaksi lasta. Alissa on NHL-joukkue Boston Bruinsin puolustaja Paul Postman sisko. Heid\xc3\xa4n pikkusiskonsa Sharlene on naimisissa Welchin kanssa V\xc3\xa4xj\xc3\xb6 Lakers HC:ss\xc3\xa4 ja Malm\xc3\xb6 Redhawksissa pelanneen, NHL:ss\xc3\xa4kin esiintyneen Rhett Rakhshanin kanssa."